ભાડાના મકાનમાં રહેતા ઓધવજીભાઈ 150 રૂપિયાના પગારમાં ચાર દિકરા અને બે દિકરીના પરિવારનો નિર્વાહ કરતા પણ કદી ઘરેથી પૈસા મંગાવતા નહોતા. ટૂંકા પગારમાં એમને ગામડેથી આવતા મહેમાનોની પણ સરભરા કરવી પડતી. કોલેજમાં આવેલા સંતાનોનો ખર્ચ ઉપાડવા માટે ઓધવજીભાઈએ કાપડની દુકાન ખોલી હતી. આમ વ્યવસાયની શરૂઆત ઓધવજીભાઈએ કાપડની દુકાનથી કરી હતી. ત્યારબાદ એન્જિન ઓઈલનો બિઝનેસ શરૂ કર્યો જે ચાર-પાંચ વર્ષ જેટલો ચાલ્યો એક દિવસ ઓધવજીભાઈ પાસે ટ્રાન્ઝિસ્ટર ઘડિયાળ બનાવવાનો પ્રસ્તાવ આવ્યો. આ રીતે અજંતા નામે ઘડિયાળ બનાવવાનો નવો બિઝનેસ 1 લાખ 65 હજારના રોકાણથી ભાડાની જગ્યા પર શરૂ થયો. શરૂઆતના બે વર્ષ ખરાબ ગયા પણ ઓધવજીભાઈ મક્કમ રહ્યા.